CELEX: 32019D1925
Language: hr
Date: 2019-11-14 00:00:00
Title: Odluka Vijeća (EU) 2019/1925 od 14. studenoga 2019. o potpisivanju, u ime Unije, i privremenoj primjeni Protokola o provedbi Sporazuma o partnerstvu u održivom ribarstvu između Europske unije i Republike Senegala

20.11.2019   
               
               
                  HR
               
               
                  Službeni list Europske unije
               
               
                  L 299/11
               
            
         ODLUKA VIJEĆA (EU) 2019/1925
         od 14. studenoga 2019.
         o potpisivanju, u ime Unije, i privremenoj primjeni Protokola o provedbi Sporazuma o partnerstvu u održivom ribarstvu između Europske unije i Republike Senegala
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 5.,
         uzimajući u obzir prijedlog Europske komisije,
         budući da:
         
                     (1)
                  
                  
                     Vijeće je 2. ožujka 2015. donijelo Odluku (EU) 2015/384 (1) o sklapanju Sporazuma o partnerstvu u održivom ribarstvu između Europske unije i Republike Senegala (dalje u tekstu „Sporazum”) (2). Sporazum je stupio na snagu 20. studenoga 2014. i još je na snazi.
                  
               
                     (2)
                  
                  
                     Protokol o provedbi Sporazuma koji je još uvijek na snazi prestaje važiti 19. studenoga 2019.
                  
               
                     (3)
                  
                  
                     Komisija je u ime Unije u pregovorima dogovorila novi Protokol o provedbi Sporazuma (dalje u tekstu „Protokol”). Protokol je parafiran 19. srpnja 2019. nakon završetka pregovora.
                  
               
                     (4)
                  
                  
                     Cilj je Protokola Uniji i Senegalu omogućiti bliskiju suradnju s ciljem promicanja politike održivog ribarstva, odgovornog iskorištavanja ribolovnih resursa u senegalskim vodama i podupiranja naporâ Senegala u razvoju njegova sektora ribarstva.
                  
               
                     (5)
                  
                  
                     Protokol bi trebalo potpisati i privremeno primjenjivati do završetka postupaka potrebnih za njegovo stupanje na snagu.
                  
               
                     (6)
                  
                  
                     Kako bi se izbjegao prekid ribolovnih aktivnosti plovilâ Unije, Protokol bi trebalo privremeno primjenjivati od njegova potpisivanja,
                  
               DONIJELO JE OVU ODLUKU:
         
            Članak 1.
            Odobrava se potpisivanje u ime Unije Protokola o provedbi Sporazuma o partnerstvu u održivom ribarstvu između Europske unije i Republike Senegala, podložno sklapanju navedenog Protokola.
            Tekst Protokola priložen je ovoj Odluci.
         
         
            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Protokola u ime Unije.
         
         
            Članak 3.
            Protokol se u skladu s njegovim člankom 16. privremeno primjenjuje od datuma njegova potpisivanja do završetka postupaka potrebnih za njegovo stupanje na snagu.
         
         
            Članak 4.
            Ova Odluka stupa na snagu na dan donošenja.
         
         
            Sastavljeno u Bruxellesu 14. studenoga 2019.
            
               
                  Za Vijeće
               
               
                  Predsjednica
               
               T. TUPPURAINEN
            
         
         
            (1)  Odluka Vijeća (EU) 2015/384/EU od 2. ožujka 2015. o sklapanju, u ime Europske unije, Sporazuma o partnerstvu u održivom ribarstvu između Europske unije i Republike Senegala i njegova Protokola o provedbi (SL L 65, 10.3.2015., str. 1.).
         
            (2)  Sporazum o partnerstvu u održivom ribarstvu između Europske unije i Republike Senegala (SL L 304, 23.10.2014., str. 3.).